
	Comisia pentru buget, finanţe şi bănci
	
	Bucureşti,      23.10.2009  

Nr. 22/271


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.38/2008 pentru modificarea şi completarea Legii nr.59/1934 asupra cecului, cu care comisia noastră a fost sesizată în fond cu adresa Biroului Permanent nr.  PL.x 370 din 17 iunie 2008.
	PREŞEDINTE,

Viorel ŞTEFAN 


Parlamentul  României

	Comisia pentru buget, finanţe şi bănci
	
	Bucureşti,    23.10.2009
Nr. 271


RAPORT

asupra proiectului de Lege privind aprobarea Ordonanţei de 
urgenţă a Guvernului nr.38/2008 pentru modificarea şi 
completarea Legii nr.59/1934 asupra cecului
Cu adresa nr. PL.x 370 din 17 iunie 2008, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.38/2008 pentru modificarea şi completarea Legii nr.59/1934 asupra cecului.
La întocmirea raportului s-au avut în vedere avizul Consiliului Legislativ, avizul Comisiei juridice, de disciplină şi imunităţi şi avizul Comisiei pentru tehnologia informaţiei şi comunicaţiilor.
Prezentul act normativ are ca obiect de reglementare  modificarea Legii nr. 59/1934 asupra cecului, act normativ care nu a mai suferit modificări importante din anul 1934 până în prezent.
Deoarece legea actuală nu recunoaşte ca având valoare legală prezentarea la plată a unui echivalent electronic al instrumentului ci doar a instrumentului original în forma fizică s-a impus crearea unei baze legale în scopul înlocuirii procesării manuale cu procesarea automată. Aceasta este bazată pe captarea în format electronic a imaginilor instrumentelor de plată prin utilizarea tehnologiilor eficiente de prelucrare a imaginilor electronice, extragerea informaţiilor necesare compensării şi utilizarea tehnicilor de semnare digitală pentru asigurarea integrităţii şi autenticitatea fişierelor cu informaţii de plată şi cu imagini.

În octombrie 2006, în scopul modernizării procesării cecului şi a altor instrumente de debit, prin Programul de Convergenţă, Banca Mondială împreună cu Banca naţională şi comunitatea bancară au demarat un proiect special constând în identificarea şi implementarea unei soluţii de procesare automată a instrumentului de plată şi în consecinţă s-a impus adaptarea legislaţiei actuale.
Modificările aduse prin prezenta lege elimină unele neajunsuri ale actualului cadru legislativ referitor la cerinţele legate de denumirea trăgătorului, emitentului sau trasului, după caz, precum şi semnătura celui care emite sau a celui care se obligă să plătească instrumentul de plată de debit care împiedică realizarea în bune condiţii a procesării electronice a instrumentelor de plată de debit.

Proiectul de Lege face parte din categoria legilor organice, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, din partea Băncii Naţionale a României domnul director general Emilian Antonescu.
La lucrările comisiei au participat 24 deputaţi, din totalul de 30 membri ai comisiei.

Raportul comisiei a fost adoptat cu majoritate de voturi.

Proiectul de Lege a fost adoptat de Senat în şedinţa din data de 3 iunie 2008.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind modificarea şi completarea Legii nr. 59/1934 asupra cecului, cu modificările ulterioare, intervenţii legislative care privesc reglementarea prezentării electronice la plată a cecului, facilitarea acestei prezentări electronice şi definirea mai clară a cuprinsului semnăturilor de pe cec şi eliminarea cecului postdatat, în vederea procesării electronice a cecurilor, în şedinţa din data de martie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege cu amendamentele prezentate în anexă.
	PREŞEDINTE,

Viorel ŞTEFAN
	SECRETAR,

Iuliu NOSA


Consilier parlamentar Mariana Bărdiţă
Expert parlamentar Vasilica Popa

ANEXĂ

I. Amendamente admise

În urma dezbaterii, Comisia propune adoptarea proiectului de lege cu următoarele amendamente:
	Nr. crt.
	Text ordonanţă
	Textul Senat
	Amendament
	Motivare

	1.
	
	Titlu legii

LEGE

privind aprobarea Ordonanţei de urgenţă a Guvernului nr. 38/2008 pentru modificarea şi completarea Legii nr. 59/1934 asupra cecului
	Nemodificat 
	

	2.
	
	ARTICOL UNIC.-  Se aprobă Ordonanţa de urgenţă a Guvernului nr. 38 din 26 martie 2008 pentru  modificarea şi completarea Legii nr. 59/1934 asupra cecului, publicată în Monitorul Oficial al României, Partea I, nr. 284 din 11 aprilie 2008
	ARTICOL UNIC.-  Se aprobă Ordonanţa de urgenţă a Guvernului nr. 38 din 26 martie 2008 pentru  modificarea şi completarea Legii nr. 59/1934 asupra cecului, publicată în Monitorul Oficial al României, Partea I, nr. 284 din 11 aprilie 2008, cu următoarele completări 
	

	3.
	Art. I. – Legea nr. 59/1934 asupra cecului, publicată în Monitorul Oficial al României, Partea I, nr. 100 din 1.mai.1934, cu modificările ulterioare, se modifică şi se completează după cum urmează:

(OUG 38/2008)
	Nemodificat 
	Nemodificat 
	

	4.
	Art.1 

Cecul cuprinde:

1. Denumirea de cec trecută în însuşi textul titlului şi exprimată în limba întrebuinţată pentru redactarea acestui titlu.

2. Ordinul necondiţionat de a plăti o anumită sumă de bani.

3. Numele celui care trebuie să plătească (tras).

4. Arătarea locului unde plata trebuie făcută.

5. Arătarea datei şi a locului emiterii.

6. Semnătura celui care emite cecul (trăgătorul)

(Legea nr. 59/1934)
	_______________
	1. La articolul I, înaintea punctului 1 se introduce un punct nou, cu următorul cuprins:
„După punctul 6 al articolului 1 se introduc două noi puncte, punctele 7 şi 8 cu următorul cuprins:

7. Numele trăgătorului, respectiv numele şi prenumele, în clar, a persoanei fizice sau denumirea persoanei juridice ori a entităţii care se obligă. În cazul în care numele trăgătorului depăşeşte spaţiul alocat pe titlu, se vor înscrie pe cec primele caractere din numele şi prenumele, respectiv din denumirea trăgătorului, în limita spaţiului special alocat, fără ca prin aceasta să se atragă nulitatea cecului.

8. Codul trăgătorului, respectiv un număr unic de identificare preluat din documentele de identificare sau de înregistrare ale trăgătorului.”
Autor: Comisia pentru buget, finanţe şi bănci 
	Textele propuse au în vedere următoarele:

Conform actualelor prevederi, numele trăgătorului trebuie scris în clar în rubrica care cuprinde „semnătura” împreună cu specimenul de semnătură, respectiv, semnătura olografă a persoanei fizice sau a reprezentanţilor/împuterniciţilor persoanelor juridice care se obligă, aglomerarea de informaţii într-un spaţiu restrâns putând afecta negativ lizibilitatea informaţiilor.

Având în vedere că procesarea electronică a cecurilor presupune verificarea de către tras a semnăturii trăgătorului, exclusiv prin compararea specimenului de semnătură existent la tras cu cel din imaginea scanată a cecului, originalul instrumentului rămânând arhivat la banca beneficiarului, pentru a se asigura acurateţea imaginii transmise trasului şi pentru a evita astfel orice neclaritate în procedura aplicată de acesta pentru determinarea valabilităţii semnăturii trăgătorului, comunitatea bancară a propus descongestionarea câmpului dedicat semnăturii, prin operarea următoarelor modificări:

 1. Numele trăgătorului să devină element obligatoriu al cecului.

2. Semnătura trăgătorului să  reprezinte exclusiv semnătura olografă a persoanei fizice sau a reprezentanţilor/împuterniciţilor persoanelor juridice având calitatea de trăgător.

3. Posibilitatea înscrierii pe formularul de cec a numelui trăgătorului numai în limita spaţiului special alocat pe instrument, astfel încât să se faciliteze procesarea electronică   a instrumentelor, procesare care presupune completarea informaţiilor doar în limita spaţiilor special alocate.

4. Introducerea ca element obligatoriu al cecului „codul trăgătorului”. În acest fel, identificarea trăgătorului se va realiza pe baza a două elemente obligatorii, respectiv numele şi docul trăgătorului, fiind în acest fel eliminată posibilitatea confuziei privind identitatea trăgătorului în cazul excepţiei prevăzute la art. 1, cpt. 7, referitoare la imposibilitatea încadrării numelui trăgătorului în spaţiul special alocat pe titlu.

	5.
	1. Articolul 11 se modifică şi va avea următorul cuprins:

„Art. 11 - Orice semnătură a unui cec trebuie să cuprindă:

a) în clar, numele şi prenumele persoanei fizice sau denumirea persoanei juridice ori a entităţii care se obligă;

b) semnătura olografă a persoanei fizice, respectiv a reprezentanţilor legali sau a împuterniciţilor persoanelor juridice care se obligă sau a reprezentanţilor sau a împuterniciţilor altor categorii de entităţi care utilizează astfel de instrumente.”

(OUG 38/2008)
	Nemodificat 
	2. La articolul I, după alineatul 1 al articolului 11 se introduce un nou alineat, alineatul (2), cu următorul cuprins:

(2) – Prin excepţie de la prevederile alin. 1, prin semnătura trăgătorului se înţelege semnătura olografă a persoanei fizice având calitatea de trăgător, sau, după caz, a reprezentantului legal sau a împuternicitului trăgătorului, persoană fizică, persoană juridică ori entitate care utilizează astfel de instrumente.

Autor: Comisia pentru buget, finanţe şi bănci 
	Idem nr. crt. 4

	6.
	2. Articolul 17 se modifică şi va avea următorul cuprins:

„Art. 17. – Girul trebuie scris pe cec; el trebuie să fie semnat de girant.

Girul este valabil chiar dacă beneficiarul nu este menţionat sau girantul a pus numai semnătura (gir în alb). În acest din urmă caz, girul pentru a fi valabil trebuie să fie scris pe cec.”

(OUG 38/2008)
	Nemodificat 
	Nemodificat
	

	7.
	3. Alineatul 1 al articolului 27 se modifică şi va avea următorul cuprins:

„Art. 27. Avalul se dă pe cec. El se exprimă prin cuvintele: „pentru aval”, sau orice formă echivalentă; el este semnat de avalist.

(OUG 38/2008)
	Nemodificat
	Nemodificat
	

	8.
	4. Alineatul 2 al articolului 27 se abrogă

(OUG 38/2008)
	Nemodificat
	Nemodificat 
	

	9.
	5. Alineatul 2 al articolului 29 se abrogă
(OUG 38/2008)
	Nemodificat
	Nemodificat
	

	10.
	6. Alineatul 1 al articolului 30 se modifică şi va avea următorul cuprins:

„Art. 30 – Cecul emis şi plătibil în România trebuie, sub sancţiunea pierderii dreptului de regres împotriva giranţilor şi garanţiilor, să fie prezentat la plată în termen de 15 zile”
(OUG 38/2008)
	Nemodificat
	Nemodificat
	

	11.
	7. După articolul 32 se introduc trei noi articole, articolele 321 – 323, cu următorul cuprins:

„Art. 321 – Prezentarea unui cec la plată se poate face în original sau prin trunchiere.

În sensul prezentei legi, prin „trunchiere” se înţelege procedeul informatic care constă în următoarele operaţiuni succesive:

a) transpunerea în format electronic a informaţiilor relevante de pe cecul original;

b) reproducerea imaginii cecului original în format electronic şi

c) transmiterea informaţiei electronice obţinute prin operaţiunile prevăzute la lit. a) şi b) către instituţia de credit plătitoare.

Prezentarea la plată a unui cec prin trunchiere produce aceleaşi efecte juridice ca şi prezentarea la plată a cecului original, cu condiţia ca acesta din urmă să fi fost emis cu respectarea prevederilor legii.

Instituţiile de credit pot recurge la procedeul trunchierii, cu condiţia ca între ele să existe o convenţie prealabilă în contextul unui aranjament de plată, sau o convenţie constând în aderarea lor la un sistem de plăţi.

Informaţiile relevante pentru trunchiere, cuprinse în cecul original, sunt stabilite potrivit convenţiilor prevăzute la alin. 4.

Imaginea cecului original reprezintă copia electronică a cecului original. Imaginea cecului original trebuie să respecte standardele stabilite potrivit convenţiilor prevăzute la alin. 4.

Momentul recepţionării, de către instituţia de credit plătitoare, respectiv de către un sistem de plăţi, a informaţiilor relevante pentru trunchiere şi a imaginii electronice a respectivului cec, potrivit alin. 2, constituie momentul prezentării la plată.

Transmiterea, către instituţia de credit plătitoare a informaţiilor relevante şi a imaginii cecului, prin trunchiere, trebuie realizată astfel încât să se asigure autenticitatea şi integritatea acestora, prin utilizarea oricăror procedee tehnice admise de lege.

Art. 322 – Când prezintă la plată un cec prin trunchiere, instituţia de credit este obligată:

a) să verifice dacă cecul original respectă în formă şi conţinut prevederile legale, inclusiv regularitatea succesiunilor girurilor, cu excepţia autenticităţii semnăturilor trăgătorului şi giranţilor;

b) să garanteze acurateţea şi conformitatea informaţiilor relevante pentru trunchiere transmise electronic cu datele din cecul original, precum şi conformitatea imaginii cecului cu cecul original.

Instituţia de credit răspunde de orice pierdere suferită prin nerespectarea obligaţiilor prevăzute la alin. 1.

Art. 323 – Refuzul total sau parţial la plată, al unui cec prezentat la plată prin trunchiere se face în formă electronică, de către instituţia de credit plătitoare.

În baza refuzului prevăzut la alin. 1, instituţia de credit care deţine cecul original va înscrie pe acesta:

a) data prezentării acestuia la plată, spre a se constata dacă prezentarea s-a efectuat în cadrul termenului prevăzut la art. 30;

b) declaraţia de refuz datată şi semnată de către reprezentanţii legali sau împuterniciţi ai acesteia.

Menţiunile înscrise pe cecul original, potrivit alin. 2, cu respectarea dispoziţiilor art. 44, constituie dovada refuzului la plată.”

(OUG 38/2008)
	Nemodificat
Nemodificat
Nemodificat
Nemodificat
Nemodificat
Nemodificat

	Nemodificat
Nemodificat
Nemodificat
Nemodificat
Nemodificat
Nemodificat
	

	12.
	8. Alineatul 2 al articolului 51 se modifică şi va avea următorul cuprins:

„Posesorul este dator să aducă, fără întârziere, la cunoştinţa girantului său cazul fortuit ori de forţă majoră şi să facă pe cec, menţiunea datată şi semnată de el de această încunoştinţare; pentru rest se aplică dispoziţiile art. 45.”
(OUG 38/2008)
	Nemodificat
	Nemodificat
	

	13.
	9. Alineatul 1 al articolului 59 se modifică şi va avea următorul cuprins:

„Art. 59 – Protestul poate fi dresat prin act separat sau pe însuşi originalul cecului, ori pe duplicatul acestuia.”
(OUG 38/2008)
	Nemodificat
	Nemodificat
	

	14.
	10. Alineatul 1 al articolului 62 se modifică şi va avea următorul cuprins:

„Art. 62. – Protestul cerut de art. 43 poate fi înlocuit, dacă posesorul consimte, printr-o declaraţie de refuz de plată, scrisă şi datată pe titlu, semnată de tras.”

(OUG 38/2008)
	Nemodificat
	Nemodificat
	

	15.
	11. Articolul 75 se modifică şi va avea următorul cuprins:

„Art. 75. – Prin expresiile „societate bancară”, „societate de credit” şi „instituţie de credit”, întrebuinţate în prezenta lege, se înţelege persoanele juridice prevăzute de legislaţia privind activitatea bancară şi de credit.”
(OUG 38/2008)
	Nemodificat
	Nemodificat
	

	16.
	Art. II. – (1) Prezenta ordonanţă de urgenţă intră în vigoare la 30 de zile de la data publicării în Monitorul Oficial al României.
(2) În termen de 30 de zile de la data intrării în vigoare a prezentei ordonanţe de urgenţă, Banca Naţională a României va elabora norme pentru aplicarea acesteia.”

(OUG 38/2008)
	Nemodificat
	Nemodificat
	

	17.
	Art. III – Legea nr. 59/1934 asupra cecului, publicată în Monitorul Oficial al României, Partea I, nr. 100 din 1 mai 1934, cu modificările şi completările ulterioare, şi cu modificările şi completările aduse prin prezenta ordonanţă de urgenţă se va republica, după aprobarea acesteia prin lege dându-se textelor o nouă numerotare.

(OUG 38/2008)
	Nemodificat
	Nemodificat
	


II. Amendamente respinse

În cursul dezbaterii, Comisia a respins următoarele amendamente:

	Nr. crt.
	Text Iniţial
	Amendamentul propus şi

 autorul acestuia
	Motivarea 
	Camera decizională

	1.
	_______________
	După articolul 1 se introduce un nou articol, art.11, cu următorul cuprins:

„Art. 11 - Cecul poate fi emis fie în formă electronică fie pe suport de hârtie.

În cazul cecului emis în formă electronică, orice semnătură este o semnătură electronică extinsă bazată pe un certificat calificat, eliberat de un furnizor de servicii de certificare acreditat, în înţelesul Legii nr.455/2001 privind semnătura electronică.”

Autor : Comisia pentru Tehnologia Informaţiei şi Comunicaţiilor
	1. Este necesar să creeze posibilitatea emiterii cecului în formă electronică şi a utilizării semnăturii electronice extinse, considerată cea mai sigură semnătură electronică prin care se asigură securitatea documentului.

2. Din textul amendamentului nu au putut fi identificat mecanismul de creare  electronică a acestui instrument de plată, modalitatea de accesare electronică a părţilor implicate în utilizarea unui astfel de instrument şi, mai ales, modul de decontare a acestuia. 
	Camera Deputaţilor

	2.
	_______________
	După articolul 37 se introduce un nou articol 371 cu următorul conţinut:

"Art. 371 - (1) În cazul în care cecul este emis în formă electronică, emiterea, actualizarea şi transmiterea acestuia se face numai cu asistenţa unui terţ de încredere, care garantează, în fiecare moment al utilizării cecului, autenticitatea înscrisurilor din acest document în formă electronică,  momentul în care au fost realizate înscrisurile respective precum şi solvabilitatea lui.
(2) Terţul de încredere reprezintă orice persoană, română sau străină, care eliberează certificate calificate sau care prestează alte servicii legate de semnătura electronică, autorizată de către Banca Naţională a României şi care foloseşte un sistem informatic omologat pe baza unor criterii elaborate de către Autoritatea Naţională pentru Comunicaţii.
 (3) Terţul de încredere ţine în permanenţă evidenţa fiecărui cec şi a operaţiunilor făcute asupra lui verificând valabilitatea semnăturilor electronice aferente fiecărei operaţiuni şi marcând cu marcă temporală momentul la care operaţiunea respectivă a fost efectuată.
 (4) Terţul de încredere confirmă către plătitor valabilitatea cecului şi a înscrisurilor aferente lui.
 (5) Terţul de încredere trebuie să fie autorizat de către Banca Naţională a României şi să folosească un sistem informatic omologat de către ANC.
 (6) Terţul de încredere este obligat să notifice ANC orice modificare a sistemului informatic cu cel puţin 45 de zile înainte de data punerii în funcţiune, pentru a putea fi verificată securitatea sistemului.
(7) Arhivarea cecurilor în formă electronică este realizată cu respectarea prevederilor Legii nr.135/2007 privind arhivarea documentelor în formă electronică."

Autor : Comisia pentru Tehnologia Informaţiei şi Comunicaţiilor
	1. Pentru buna funcţionare a sistemului s-a descris mecanismul de utilizare a semnăturii electronice extinse, de certificare a autenticităţii înscrisurilor din acest document în formă electronică şi de monitorizare a operaţiunilor efectuate. Totodată s-au definit responsabilităţi privind omologarea sistemului informatic utilizat precum şi condiţiile de arhivare a documentelor în formă electronică în conformitate cu legislaţia în vigoare.

2. Din textul amendamentului nu au putut fi identificat mecanismul de creare  electronică a acestui instrument de plată, modalitatea de accesare electronică a părţilor implicate în utilizarea unui astfel de instrument şi, mai ales, modul de decontare a acestuia. 

Propunerile de amendare a Legii nr. 59/1934 asupra cecului fac referire la noi categorii de entităţi care să fie autorizate de către banca centrală, fapt ce implica lărgirea sferei de competenţă a Băncii Naţionale a României, care nu se poate realiza decât după obţinerea avizului prealabil al Băncii Centrale Europene.

Se constată că amendamentele propuse sunt formulate într-o manieră destul de generală, fără detalii tehnice, fără definirea părţilor implicate şi fără referiri la mecanisme de procesare şi decontare specifice instrumentelor de plată, fapt ce face imposibilă adoptarea unei poziţii fundamentate de susţinere, la acest moment, a proiectului de amendare a celor două legi, in sensul propus de iniţiatorul amendamentelor. 
	Camera Deputaţilor 

	3.
	_______________

	După Art. III se introduce Art. IV cu următorul cuprins:

„Art. IV.  În termen de 60 de zile de la data publicării prezentei legi în Monitorul Oficial, Banca Naţională a României va emite reglementări privind autorizarea terţilor de încredere, iar ANC va emite reglementări privind omologarea sistemului informatic utilizat pentru emiterea, actualizarea şi transmiterea cecului în formă electronică.”

Autor : Comisia pentru Tehnologia Informaţiei şi Comunicaţiilor
	1. Aspectele tehnice se materializează în reglementări de nivelul normelor emise de autorităţile implicate.

2. În conformitate cu prevederile art.  22 alin. (1) şi (2) din Legea nr. 312/2004 privind Statutul Băncii Naţionale a României, Banca Naţională a României poate să reglementeze doar acele instrumente utilizate în cadrul unui sistem de plăţi. În situaţia în care instrumentele care se intenţionează a fi reglementate nu au această modalitate de decontare, Banca Naţională a României ar putea analiza oportunitatea implicării sale în procesul de reglementare şi autorizare, doar în măsura în care iniţiatorii vor fundamenta în mod corespunzător demersul lor.
	Camera Deputaţilor 

